钦定古今图书集成/明伦汇编/宫闱典/第049卷 > 懿宗郭淑妃
## 钦定古今图书集成/明伦汇编/宫闱典/第049卷 > 懿宗郭淑妃

按《唐书后妃传》：懿宗淑妃郭氏，幼入郓王邸。宣宗在
位，春秋高，恶人言立太子事。王以嫡长居外宫，心常
忧惴。妃护侍左右，慰安起居，终得无恙。生女未能言，
忽曰“得活。”王惊异之。及即位，以妃为美人，进拜淑妃。
女为同昌公主，下嫁韦保衡，处内宅。妃以主故，出入
娱饮不禁。是时哗言与保衡乱，莫得其端。僖宗立，保
衡缘他罪为人所发，且污旧谤，卒贬死，妃犹处禁中。
黄巢之难，天子出蜀仓卒，妃不及从，遂流落闾里，不
知所终。